DA Den Europæiske Unions Tidende CE 88/264

(2004/C 88 E/0269)

SKRIFTLIG FORESPØRGSEL P-0992/04

af Francesco Fiori (PPE-DE) til Kommissionen

(24. marts 2004)

Om: Telekommunikation

Den nye lovramme betyder, at myndighederne kan intervenere på telekommunikationsmarkedet og råder over vidtgående skønsbeføjelser i valget af de krav, der kan stilles med henblik på at rette op på en fallitsituation på markedet. Direktiverne indeholder således ikke tilstrækkelige retningslinjer for, hvordan reguleringsindsatsen bør justeres i forbindelse med de krav, som myndighederne kan stille.

Kommissionen tilkendegav i sit arbejdsprogram for 2004, at den ville vedtage en henstilling med retningslinjer for valget af reguleringsforanstaltninger, som skal bygge på proportionalitetsprincippet og være i overensstemmelse med reguleringsmålsætningerne i rammedirektivet.

I sit arbejdsprogram for 2004 bebuder Erg, at det vil vedtage en dokument, som omtales som et »fælles ERG/EF-strategiudkast om passende foranstaltninger (remedies) inden for den nye lovramme«. Det forekommer nødvendigt med et lovindgreb til fastlæggelse af kriterierne for anvendelse af »remedies« inden for den nye lovramme for at sikre harmoniseringen på området, men der er behov for en præcisering af, hvilken juridisk form en fælles ERG/EF-strategi vil få, og af dens rolle i EU's lovgivning og de nationale lovgivninger.

Svar afgivet på Kommissionens vegne af Erkki Liikanen

(30. april 2004)

Det nye regelsæt for elektronisk kommunikation har til formål at skabe harmoniserede rammer for regulering af elektroniske kommunikationsnet og -tjenester samt tilhørende faciliteter og tjenester. Hvilke specifikke foranstaltninger der anvendes over for virksomheder med en stærk markedsposition, afgøres imidlertid af myndighederne på nationalt plan. Ud over usædvanlige foranstaltninger (der under alle omstændigheder skal kontrolleres af Kommissionen) er alle de forpligtelser, der kan pålægges virksomheder, som har en stærk markedsposition, beskrevet i artikel 9-13 i adgangsdirektivet (1) og i kapitel III i forsyningspligtdirektivet (2).

Som det fremgår af artikel 7, stk. 2, i rammedirektivet (3), skal de nationale tilsynsmyndigheder, når de udøver deres beføjelser i henhold til det nye regelsæt, bidrage til udviklingen af det indre marked ved at samarbejde indbyrdes og med Kommissionen på en transparent måde for at sikre en ensartet anvendelse af lovrammerne. De skal navnlig bestræbe sig på at blive enige om, hvilke typer af instrumenter og midler der er de bedst egnede til at håndtere bestemte typer af situationer på markedet.

Det er på dette grundlag, at De Europæiske Tilsynsmyndigheders Gruppe (ERG) har vedtaget en fælles holdning vedrørende en strategi for passende foranstaltninger inden for den nye lovramme. Generaldirektoratet for Informationssamfundet og Generaldirektoratet for Konkurrence har samarbejdet med ERG om udarbejdelsen af dette dokument, men den fælles holdning er udelukkende ERG's dokument.

(1) Europa-Parlamentets og Rådets direktiv 2002/19/EF af 7. marts 2002 om adgang til og samtrafik mellem elektroniske kommunikationsnet og tilhørende faciliteter, EFT L 108 af 24.4.2002.

(2) Europa-Parlamentets og Rådets direktiv 2002/22/EF af 7. marts 2002 om forsyningspligt og brugerrettigheder i forbindelse med elektroniske kommunikationsnet og -tjenester, EFT L 108 af 24.4.2002.

(3) Europa-Parlamentets og Rådets direktiv 2002/21/EF af 7. marts 2002 om fælles rammebestemmelser for elektroniske kommunikationsnet og -tjenester, EFT L 108 af 24.4.2002.